**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 21.11.2023 ora 08.00 – 22.11.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 22.11.2023, ora 08.00**

Debitele au fost în creștere datorită precipitațiilor prognozate, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someșul Mic, Crișul Repede, Arieș, Bega, Timiș, Bârzava, Moravița, Caraș, Nera, Cerna, bazinul superior al Jiului, bazinele superioare și mijlocii ale râurilor: Crasna, Barcău, Crișul Negru, Crișul Alb, cursul superior al Prutului.

Pe râurile din bazinele hidrografice: Someș (exceptând Someșul Mic), Mureș (exceptând Arieșul), bazinele inferioare ale râurilor: Crasna, Barcău, Crișul Negru, Crișul Alb debitele au fost în ușoară scădere, iar pe celelalte râuri au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Timiș, Bârzava, Caraș, Nera, bazinul superior al Jiului, bazinul superior și mijlociu al Oltului, cursurile superioare ale Trotușului, Putnei, Prutului și cursul superior şi mijlociu al Bistriței și mai mici (sub 30%) pe afluenții Jiului din bazinul inferior al acestuia, pe unii afluenți din bazinul inferior al Oltului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în creștere datorită precipitațiilor prognozate, cedării apei din stratul de zăpadă și propagării pe râurile din bazinele hidrografice: Bega, Timiș, Bârzava, Moravița, Caraș, Nera, Cerna, Jiu, bazinele superioare ale râurilor Argeș, Ialomița, Prut, bazinele inferioare ale râurilor Crasna, Barcău, Crișuri și Olt.

Pe râurile din bazinele hidrografice: Vișeu, Iza, Tur, Someș, Mureș, bazinele superioare și mijlocii ale Crasnei, Barcăului și Crișurilor debitele vor fi în ușoară scădere, iar pe celelalte râuri vor fi relativ staționare.

Sunt posibile creșteri de niveluri și debite pe unele râuri din zonele de munte din centrul, sud-vestul și sudul țării, ca urmare a precipitațiilor slabe cantitativ prevăzute, cedării apei din stratul de zăpadă și propagării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țar****ă (secțiunea Baziaș) în** **intervalul 21 – 22.11.2023** **a fost în creștere, având valoarea de** **7200 m3/s, peste media multianuală a lunii noiembrie (4650 m3/s).**

În aval de Porţile de Fier debitele au fost în creștere pe sectorul Gruia – Galați și în scădere ușoară pe sectorul Isaccea - Tulcea.

**Debitul la intrarea în țară (secțiunea Baziaș) va fi în creştere (7400 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 21.11.2023, ora 08.00 – 22.11.2023, ora 08.00**

**În ţara,** vremea a fost mai caldă decât în mod obișnuit la această dată, în special în centrul, estul și sudul țării, unde abaterile pozitive au fost de până la 7...9 grade. Cerul, variabil ziua, s-a înnorat treptat, iar aria ploilor s-a extins dinspre sudvest.

A plouat slab, local în jumătatea de sud a teritoriului și izolat în vest, centru și est, iar la munte au fost precipitații mixte. Vântul a suflat slab și moderat, cu ușoare intensificări în zona montană înaltă. La ora 20, stratul de zăpadă era prezent la munte, unde măsura - în platformele stațiilor meteo - până la 35 cm în Carpații Orientali și pe arii restrânse în Moldova, până la 8 cm. Temperaturile maxime s-au încadrat între 6 grade la Cluj-Napoca și Darabani și 18 grade la Zimnicea, iar la ora 06 se înregistrau valori termice cuprinse între 1 grad la Miercurea Ciuc și 9 grade la Calafat, Băilești și Turnu Măgurele. La începutul și sfârșitul intervalului, izolat, în centrul și estul țării s-a format ceață.

*Observație: au fost emise 7 mesaje de atenționare cod galben pentru fenomene meteorologice periculoase imediate.*

**La Bucureşti,** vremea a fost mai caldă decât în mod obișnuit la această dată, cu abateri termice față de normalul perioadei în jurul a 7 grade. Cerul, variabil ziua, s-a înnorat treptat, iar spre seară și noaptea temporar a plouat slab. Vântul a suflat slab până la moderat. Temperatura maximă a fost de 15 grade, iar la ora 06 se înregistrau 8 grade la toate stațiile meteorologice.

**3. Prognoza meteorologică în intervalul 22.11.2023, ora 08.00 – 23.11.2023, ora 08.00**

**În ţara,** valorile de temperatură se vor situa în jurul mediilor multianuale în cea mai mare parte a țării. Cerul va fi mai mult noros ziua, dar noaptea va deveni variabil în vestul și nord-vestul țării. Va ploua în sud-vest, sud și est și local în centru și vest, iar în Banat și Oltenia cantitățile de apă vor depăși izolat 15 l/mp. La munte, precum și în zona deluroasă din Moldova, vor fi precipitații mixte. Izolat se va forma polei sau ghețuș. Vântul va sufla slab și moderat, cu unele intensificări în vest și sud-est. Temperaturile maxime se vor încadra, în general, între 4 și 13 grade, iar cele minime vor fi cuprinse între -5 și 6 grade. Pe arii restrânse va fi ceață.

**La Bucureşti,** vremea va deveni apropiată de normal din punct de vedere termic. Cerul va fi mai mult noros și va ploua, iar vântul va sufla slab și moderat. Temperatura maximă va fi de 10...11 grade, iar minima de 2....4 grade.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 20.11.2023, **la staţiile cu indicativele B-23,B-25,B-16,CT-7,PH-1.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Jiu***

Începând cu data de 17.05.2022 a fost oprită alimentarea cu apă a Barajului Valea de Pești, din Priza Câmpu lui Neag (Buta), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**